Afhendingaröryggi á heitu vatni verði tryggt á næsta ári Á fundi um heitavatnsmál í Tónbergi á Akranesi í gærkveldi kom fram að stjórn Orkuveitu Reykjavíkur hafi ákveðið að byggður verði nýr 6000 rúmmetra miðlunartankur við bæinn á næsta ári . Tilkoma hans eigi að tryggja afhendingaröryggi á heitu vatni til bæjarbúa , þótt upp komi tvær eða jafnvel þrjár bilanir á aðveituæðinni á sama sólarhringnum . Nýi tankurinn verður þrefalt stærri en sá sem fyrir er og stefnt að útboði á vormánuðum og byggingu hans verði lokið í nóvembermánuði . Álitleg staðsetning hans , að sögn Bjarna Bjarnasonar forstjóra OR , er sunnan núverandi tanks í landi Akraneskaupstaðar . Vegna ástands vatnsmála á Akranesi var ákveðið að færa byggingu hans framar í framkvæmdaáætlun OR , en bygging hans var áður á áætlun 2017 . Jafnframt var á fundinum kynnt áætlun um endurnýjun stofnæðarinnar frá Deildartunguhver , en rúma fimm milljarða mun kosta að endurnýja lögnina alla . Þeirri framkvæmt á samkvæmt áætluninni að ljúka 2026 . Gert er ráð fyrir að endurnýjað verði lögn við Skorholt , þar sem bilanir hafa verið tíðar að undanförnu , árið 2015 . Til þeirrar framkvæmdar verði varið um 300 milljónum króna . Á átta ára tímabili frá 2019 til 2026 verði árlega varið 500 milljónum til endurnýjunar lagnarinnar . Nýir virkjunarstaðir dýrir og flóknir Bjarni Bjarnason forstjóri OR sagði á fundinum að kappkostað yrði að tryggja afhendingaröryggi heits vatns á Akranesi . Bygging nýja miðlunartanksins ætti að gera það . Ástandið í dag væri óviðunandi , bæði fyrir íbúana og starfsmenn OR sem ynnu að viðgerðum oft við hættulegt skilyrði í mikilli tímapressu . Bjarni sagði að fjármagn væri takmarkað til framkvæmda hjá Orkuveitunni , en þótt gnægð fjár væri fyrir hendi yrði ekki á nokkrum árum hægt að ljúka endurnýjun aðalæðarinnar frá Deildartunguhver . Þar á eftir að endurnýja 43 km í asbesti , búið að koma 17 km í stálrör . Bjarni var spurður hvernig staðan væri í frekari vatnsöflun í nágrenni Akraness . Hann sagði að leitað hafi verið að heitu vatni víða , en nærtækast væri þó svæðið við Leirá í Leirársveit og að nýta varma sem til félli frá Járnblendiverksmiðjunni á Grundartanga . Bjarni sagði nýtingu þeirra kosta bæði dýra og flókna og ekki á dagskrá á næstunni . Vissulega yrði haldið áfram að nýta möguleika til frekari vatnsöflunar og vera tilbúinn þegar tryggja þyrfti vatn vegna fjölgunar notenda . Viðbót væri ekki brýn á þessu stigi vegna krítískt ástands á Akranesi , þar sem nýr miðlunartankur ætti að leysa það mál . Fundurinn var alllíflegur , mæting þokkaleg og mikið um fyrirspurnir . Þar kom m.a. fram í yfirliti að bilanir á aðallögninni hafi verið að jafnaði 25 á ári í 32 ja ára sögu veitunnar . Ekki er mikill munur á bilanatíðni milli ára . Bilanir síðustu ára hafi ekki aukist en verið í sumum tilfellum alvarlegri en áður , svo sem í frostakaflanum á dögunum þegar tvær bilanir urðu sama daginn . Gissur Ágústsson svæðisstjóri OR á Vesturlandi sagði að það hafi ekki gerst að þrjár bilanir kæmu upp á sama sólarhringnum . Aðspurður sagði hann að tekist hafi að halda í horfinu með því að endurnýja lagnir þar sem bilanir hafi verið tíðastar og lögnin lélegust . Gissur sagði að lögnin stæði sig vel á þurrum köflum svo sem á Hafnarmelum . Eins og áður segir verður næst ráðist í endurnýjun lagnar við Skorholt árið 2015 .